Lesufi bekommerd oor skade ná stormErge skade wat deur ŉ verwoestende storm aangerig is by Laerskool Protearif in Krugersdorp (9 Oktober 2017). Foto: Facebook Panyaza Lesufi, Gautengse LUR vir onderwys, het sy kommer uitgespreek oor twee skole wat in Gauteng beskadig is ná die erge haelstorm van Maandag 9 Oktober. Steve Mabona, woordvoerder vir Lesufi, het gesê die twee skole is Laerskool Protearif en Laerskool Muldersdrift in Krugersdorp. “Ons het onmiddellik ons infrastrukuur-inspekteurs gestuur om die omvang van die skade te assesseer. Die skade beloop volgens hulle R4 miljoen. Die departement werk dringend daaraan om met alle relevante belanghebbendes te praat om diensverskaffers aan te stel om die skade te herstel,” het Mabona gesê. Volgens Mabona is Lesufi veral bekommerd omdat dié “tragedie” nou plaasgevind het op ŉ tyd waarin leerders vir eksamens voorberei. Volgens Mabona was albei skole Dinsdag gesluit. “Ons werk tans saam met die beheerliggame, die gemeenskap en ander belanghebbendes om tydelike akkommodasie vir die leerders by buurskole en kerke te reël. Ons wil graag om verskoning vra vir ons leerders, onderwysers en werknemers van die skole vir die ongerief. Ons monitor die situasie.”